FW de Klerk “verdedig en regverdig” apartheidOud pres. FW de Klerk De Klerk het tydens ŉ onderhoud met Christiane Amanpour by ŉ kongres vir Nobelpryswenners in Chicago sy “geskiedkundige antagonisme”, huidige vriendskap met Nelson Mandela, die mislukte apartheidstelsel en die tekortkominge van die huidige regering bespreek. In antwoord op die vraag of hy apartheid “moreel afstootlik” vind, het hy gesê: “Sover dit menseregte onderdruk het, is en bly dit moreel onverdedigbaar.” Dit het egter toe geblyk of De Klerk die stelsel wou verdedig: “Maar die konsep van gee, soos die Tsjegge nou doen, en die Slowake dit doen, wat bepaal dat etniese eenheid deur een kultuur met een taal [almal] gelukkig kan maak en hul demokratiese verwagtinge in een staat kan vervul, dít is nie afstootlik nie.” Hy ontken dat swart mense in die tuislande benadeel is. “Hulle is nie benadeel nie, hulle kon stem. Hulle is nie in tuislande geplaas nie, geskiedkundig was die tuislande reeds daar. “As die ontwikkelde wêreld maar soveel geld in Afrika, wat met armoede sukkel, belê het soos wat ons in die tuislande gedoen het. Hoeveel universiteite is gebou? Hoeveel skole? In daardie stadium was die doel apart maar gelyk, maar ‘apart maar gelyk’ het gefaal.” De Klerk sê hy het later ŉ “bekeerling” teen die stelsel geword. Oor die stand van demokrasie in Suid-Afrika vandag, het De Klerk gesê: “Ek is oortuig dat dit ŉ standvastige demokrasie is en dat dit só sal bly, maar dit is nie ŉ gesonde demokrasie nie.” Hy het ook gesê die ANC-alliansie moet opbreek, aangesien dit nie vir een party “gesond” is om die land se politieke landskap só te domineer nie. In reaksie oor aartsbiskop emeritus Desmond Tutu se voorstel dat wit mense ŉ spesiale “rykmansbelasting” moet betaal, het hy gesê wit Suid-Afrikaners betaal belasting soortgelyk aan die belasting wat ryk mense in ander lande betaal. Hy sê mense gee nie om om belasting te betaal nie, maar dat hulle beswaar sal maak wanneer belastinggeld wanbestee word. Die kommentaar het ŉ herrie op sosiale netwerke veroorsaak en Twitter is deur klagtes oorstroom. “FW de Klerk moet die Nobelprys vir Vrede teruggee,” het @BrickTopNoir geskryf en @Nqubi het gesê “Dit is waar vergewensgesindheid jou kry”. Die radio-omroeper @RediTlhabi het geskryf: “Kan nie slaap ná FW de Klerk se onderhoud op CNN nie. Om tot 10 te tel help nie. Om apartheid in 2012 te probeer regverdig? En blykbaar was tuislande wonderlik!” Die onderhoud sal Vrydag om 11:00 op CNN herhaal word. De Klerk se kommentaar kom ná die ANC die afgelope week met Afrikaner-groepe vergader het. Die nasionale uitvoerende komitee sal volgende week vergader om te besluit of ŉ “koördinerende kantoor” opgerig moet word om die regering meer toeganklik vir minderheidsgroepe te maak. Volgens woordvoerder Jackson Mthembu, spruit dié voorstel uit die Afrikaanse dialoog-vergadering wat Dinsdag gehou is.